Okresná prokuratúra Košice-okolie 
Štúrova 7, 041 47 Košice 	

Sp. zn. : 2 Pv 586/13/8806	Košice, 30.8.2013
EEČ : 2-65-236-2013

U Z N E S E N I E

Trestná vec:	obvinená XXXXX 
Prečin:	Úverový podvod podľa § 222 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Košice-okolie
Podľa § 214 odsek 1 Trestného poriadku postupujem vec trestného stíhania obvinenej:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
      na prejednanie  Obvodnému úradu XXXXX-okolie, so sídlom v Košiciach , odboru všeobecnej vnútornej správy, 

v Turni nad Bodvou, okres XXXXX - okolie, dňa 14. 12. 2011 požiadala prostredníctvom zástupcu spol. Pohotovosť s. r. o. so sídlom ul. XXXXX, XXXXX, o poskytnutie úveru - finančnej hotovosti vo výške 200 €, k čomu pri vyplňovaní tlačiva Žiadosti o úver obvinená XXXXX poskytla požadované informácie a to okrem iného, že má jedno dieťa a vo výdavkovej časti uviedla výdavky vo výške 38 € za nájomné a vo výške 11 € za poskytovanie služieb UPC,   na základe čoho bola schválená predmetná Žiadosť  a následne toho istého dňa, t. j. 14. 12. 2011 bola v Turni nad Bodvou, okres XXXXX - okolie, uzatvorená Zmluva o úvere č. 901600179 na poskytnutie finančnej hotovosti vo výške 200 €, kde obvinená sa zaviazala predmetný úver splácať v 12-tich po sebe idúcich mesiacoch v čiastke po 33 € s celkovo zaplatenou čiastkou vo výške 396 €, pričom pri spisovaní a podpísaní predmetnej Žiadosti o úver a následne Zmluvy o úvere obvinená XXXXX zámerne uviedla nepravdivé údaje, nakoľko v čase uzatvorenia predmetnej Zmluvy o úvere sa starala o svoje 3 maloleté deti a od roku 2009 mala pôžičku od spoločnosti XXXXX s. r. o. vo výške 162 €, ktorú neuhradila, pričom doposiaľ obvinená XXXXX neuhradila žiadnu splátku vyplývajúcu z predmetnej Zmluvy o úvere č. 901600179, čím spoločnosti Pohotovosť s. r. o. uviedla do omylu v otázke splnenia podmienok na poskytnutie úveru a jeho splácanie a spôsobila jej škodu vo výške 773,46 €,

pretože výsledky vyšetrovania preukazujú, že nejde o trestný čin, ale ide o skutok, ktorý by mohol byť priestupkom
Odôvodnenie:
         Dňa 11. 7. 2013 vyšetrovateľ Okresného riaditeľstva Policajného zboru v Košiciach, Odbor kriminálnej polície, oddelenie ekonomickej kriminality uznesením sp. zn. ORP-327/OEK-KS-2013  začal trestné stíhanie a súčasne  vzniesol obvinenie XXXXX pre prečin úverového podvodu podľa § 222 ods. 1 Trestného zákona na vyššie uvedenom skutkovom základe s vyčíslením škody na sumu 773,46,-€.
       
        Vyšetrovateľ Okresného riaditeľstva Policajného zboru v Košiciach, Odbor kriminálnej polície, oddelenie ekonomickej kriminality dňa 12. augusta 2013 predložil vyšetrovací spis s návrhom  na podanie obžaloby na obvinenú za tento prečin.
       
       Preskúmaním vyšetrovacieho spisu som dospela k záveru, že výsledky  vyšetrovania neopodstatňujú postavenie obvinenej pred súd, ale že predmetné konanie naplnilo pojmové znaky korešpondujúceho priestupku.
    
        Ako vyplýva z vykonaného skráteného vyšetrovania, obvinená XXXXX sa k spáchaniu skutku kladenému jej za vinu priznala v plnom rozsahu, pričom uviedla, že pri poskytovaní úveru vedome klamala o skutočnostiach pre jeho poskytnutie určujúcich a peniaze použila na stravu pre rodinu a svoje konanie oľutovala.

       Splnomocnenkyňa poškodenej spoločnosti vypovedala, že pokiaľ by boli v čase podpisovania úverovej zmluvy známe pravdivé skutočnosti, a to , že obvinená vyživuje 3 malé deti a má od roku 2009 pôžičku od spol. XXXXX, ktorú nespláca, úver by jej pre jej insolventnosť nebol schválený. Výšku spôsobenej škody vyčíslila na sumu 926,14 €, čo predstavuje, vychádzajúc aj z trestného oznámenia spoločnosti XXXXX,  výšku nesplateného úveru a príslušného poplatku, trovy mediačného konania, poplatok za zasielanie upozornení za omeškanie so zaplatením splátok, hodnotu úroku z omeškania vo výške 0,25% denne zo sumy odo dňa 8. 11. 2012 a hodnotu zákonného úroku v zmysle § 48 ods. 1 zákona č. 191/1950 Zb. vo výške 6% ročne zo sumy od 20. 12. 2012.
 
       Kvalifikačným znakom pre naplnenie pojmových znakov prečinu úverového podvodu  podľa § 222 ods. 1 Trestného zákona a teda podmienkou trestnosti je spôsobenie malej škody, ktorá v zmysle ustanovenia § 125 ods.1 Tr. zákona má prevyšovať sumu 266.-€.

     Obvinená uvedením nepravdivých  skutočností uviedla spoločnosť XXXXX do omylu v otázke splnenia podmienok na poskytnutie úveru a tak vyláka od tejto úver vo výške 200.- €. Keďže súčasťou škody na účely trestného konania je podľa § 124 ods. 2 Trestného zákona  aj ujma na zisku , o ktorý poškodený subjekt v dôsledku majetkového trestného činu reálne prišiel, preto je na mieste pripočítať k výške poskytnutého úveru aj aktuálnu  primeranú úrokovú mieru komerčných bánk podľa oficiálnych štatistík Národnej banky Slovenska, čo predstavuje v danom prípade sumu do výšky 7,45 %

         V zmysle § 214 ods.1 Tr. poriadku prokurátor alebo policajt  postúpi vec inému orgánu, ak výsledky vyšetrovania alebo skráteného vyšetrovania preukazujú, že nejde o trestný čin, ale ide o skutok, ktorý by mohol byť priestupkom alebo iným správnym deliktom alebo by mohol byť prejednaný v disciplinárnom konaní.
          
         Po zohľadnení výšky úveru a pripočítaní primeranej úrokovej sadzby a  s prihliadnutím na dobu splácania poskytnutého úveru, čo v danom prípade bol úver v splatnosti do 1 roka, nebol naplnený obligatórny znak objektívnej stránky prečinu, t.j. následok vyjadrený výškou spôsobenej škody, ktorá v zmysle ustanovenia § 125 ods.1 Tr.zákona  má prevyšovať sumu 266.-€,a preto bolo potrebné rozhodnúť tak ako je uvedené vo výrokovej časti tohto rozhodnutia.           

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Katarína Olejníková
prokurátorka